De fredede bygninger ved fæstningsanlægget Hals Skanse er ved at smuldre op.

Det flere hundrede år gamle krudtmagasin på Hals Skanse har i adskillige måneder været i fare for at styrte sammen. Den 1. april blev bygningen udsat for et stort sammenskred, og siden er der kommet flere til. Venstres byrådsmedlem Marian Geller (V) kræver, at bygningerne på skansen bliver renoveret: - Når man bor i det her område, så er man jo utroligt ked af at se, hvordan det er kommet til at se ud. Det er en af vores allerstørste turistattraktioner langs østkysten, og selvfølgelig skal det holdes ved lige ligesom alle mulige andre bevaringsværdige bygninger, siger hun. Hun tilføjer: - Vi har i Aalborg Kommune gjort skanseområdet og museet til vores spydspids indenfor turistattraktioner, og det er vi simpelthen nødt til at holde ved lige. Aalborg Kommune, der ejer bygningen har efter sammenstyrtningen foretaget en sikring af krudtkammerets facade. Bygningen er spærret af og forsynet med afstivere. Aalborg Kommune er ejer af bygningen, der er byens næstældste. Krudtbygningen er fra 1676.